Smernica Komisie
z 22. júla 1988,
ktorou sa po desiatykrát prispôsobuje technickému pokroku smernica Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok
(88/490/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [1], naposledy zmenenú a doplnenú smernicou 79/831/EHS [2], najmä na jej článok 19,
keďže príloha I k smernici 67/548/EHS obsahuje zoznam nebezpečných látok spolu s podrobnými informáciami o postupoch klasifikácie a označovania pre každú látku; keďže preskúmanie zoznamu nebezpečných látok ukázalo, že tento zoznam je potrebné upraviť v zmysle súčasných vedeckých a technických poznatkov;
keďže príloha VI, D k smernici 67/548/EHS obsahuje návod na klasifikáciu a označovanie nebezpečných látok a prípravkov; keďže je potrebné opraviť v tejto prílohe kritériá pre výber určitých označení na bezpečné používanie (S vety) vo francúzskom jazyku;
keďže ustanovenia tejto smernice sú v súlade so stanoviskom Výboru na prispôsobovanie sa smerníc technickému pokroku pri odstraňovaní technických prekážok obchodu s nebezpečnými látkami a prípravkami,
PRIJALA TÚTO SMERNICU:
Článok 1
Smernica 67/548/EHS sa týmto mení a dopĺňa nasledovne:
1. Príloha I (zoznam nebezpečných látok):
1.1. Nasledujúca poznámka F sa dopĺňa za poznámku E v predslove k prílohe I:
"Poznámka F
Táto látka môže obsahovať stabilizátor. Ak stabilizátor mení nebezpečné vlastnosti látky, ktoré označuje výstražný symbol v prílohe I, prijíma sa výstražný symbol v súlade s pravidlami pre označovanie nebezpečných prípravkov."
1.2. Názov, CAS číslo, klasifikácia a označenie látok uvedených v prílohe I k tejto smernici nahrádzajú tie, ktoré sú uvedené v prílohe I k smernici 67/548/EHS s rovnakým EHS číslom.
1.3. Látky uvedené v prílohe II k tejto smernici sa dopĺňajú do prílohy I k smernici 67/548/EHS.
2. Príloha VI, D (návod na klasifikáciu a označovanie nebezpečných látok a prípravkov):
Vo francúzskom jazyku v kapitole 4 (výber označení na bezpečné používanie), S 16 (Tenir à l’écart de toute source d’ignition - ne pas fumer), pod zarážkou "applicabilité" sa veta "substances et préparations susceptibles de réagir ou de se décomposer spontanément sous l’effet de la chaleur" nahrádza vetou "Liquides et gaz extrêmement inflammables ou facilement inflammables".
Článok 2
Členské štáty do 1. januára 1990 prijmú a uverejnia opatrenia potrebné na dosiahnutie súladu s touto smernicou. Bezodkladne o tom informujú Komisiu.
Tieto opatrenia budú uplatňovať najneskôr od 1. júla 1990.
Článok 3
Táto smernica je adresovaná členským štátom.
V Bruseli 22. júla 1988